text: Jul – det fejrer man da på højskole
  22 december 2016 kl. 13.21
  Højskoler, der tilbyder kurser i jule- og nytårsdagene, bliver kimet ned af folk, som vil holde jul eller nytår på højskole. Men alle steder har der længe været udsolgt.
  En håndfuld højskoler i Syd- og Sønderjylland udbyder kurser hen over julen. Tilmeldingen har været stabil gennem de sidste fire-fem år, oplyser Højskoleforeningen til TV SYD.
  - Vi har haft fuldtegnet siden begyndelsen af november og har haft venteliste, siger kursusleder Mai-Britt Pedersen, Brandbjerg Højskole mellem Vejle og Jelling.
  Her ankom 54 deltagere i dag ved middagstid. Kurset på den gamle herregård ved Jelling slutter 2. juledag om eftermiddagen.
  - Deltagerne er fra 53 år til 90 år, fortæller hun.
  På Jaruplund Højskole lige syd for grænsen har de holdt kurser hen over jul og nytår i ca. 30 år.
  - Vi har rigtig mange, som er kommet her år efter år, fortæller højskolesekretær Birte Bünger Christensen til TV SYD. Tilmeldingen har været meget stabil.
  Jaruplund har værelser til 40 deltagere – og kurset har været fuldtegnet i lang tid.
  Højskoleforeningen har ikke præcis statistik over hvor mange,  der deltager i kurser omkring jul og nytår. Men tilmeldingerne har været stabile de sidste fire-fem år.
  Klientellet er mest ældre, som måske ikke har nogen at holde jul med.
  - Det kan også være nogle, hvor børnene holder jul med svigerfamilien i år, fortæller de i Højskoleforeningen.
  
  Her holder de kurser i år
  Jaruplund Højskole, syd for Padborg: 40 deltagere. Fra 20. december til 2. januar.Brandbjerg Højskole, Jelling: 54 deltagere. Fra 21. december til 26. december.Højskolen Østersøen, Aabenraa: 90 deltagere. Fra 21. december til 27. december.Rødding Højskole: ca. 110 deltagere. Fra 27.december til 2. januar.Rønshoved Højskole: 95 deltagere på to kurser. Fra. 21. december til 27. december og fra 28. december til 3. januar.
  
  